Mhux se jiġu utilizzati ħames sostituti fil-Premier League Il-clubs tal-Premier League Ingliż ivvutaw kontra li jkomplu jippermettu ħames sostituzzjonijiet f'partita għall-istaġun 2020-21. Ir-regola ddaħħlet meta l-istaġun 2019-20 tal-ogħla diviżjonijiet reġa' beda f'Ġunju, wara li twaqqfu għal tliet xhur minħabba l-pandemija tal-coronavirus. Għall-istaġun li ġej, il-kampjonat se jerġa' lura għal tliet sostituzzjonijiet permessi, wara votazzjoni li saret fil-laqgħa tal-bieraħ. Il-Premier League qal li l-clubs kienu wkoll "approvaw l-implimentazzjoni tal-VAR, f'konformità mal-protokoll sħiħ tal-VAR tal-FIFA". Dan wasal wara li l-għaqda li tmexxi l-football fid-dinja, il-FIFA, ħadet il-kontroll biex tissorvelja s-sistema tal-VAR mill-International Football Association Board (IFAB), li huwa l-leġislatur tar-regolamenti tal-isport. Parti mill-bidla se tara żieda fir-referees li jużaw il-monitors ta' ħdejn il-pitch għall-goals, karti ħomor u penalties. Barra minn hekk, jekk sieq il-goalkeeper tkun barra mil-linja meta jsalva penaly, allura l-VAR jagħti parir biex dan jerġa' jingħata, għalkemm dan mhux se jkun il-każ jekk pe­nalty jolqot il-lasta jew jmur barra sakemm il-goalkeeper ma jkollux impatt materjali fuq ix-xutt fallut. Il-players li jidħlu fil-kaxxa meta jingħata penalty – u għandhom impatt materjali fuq ir-riżultat – se jiġu ġudikati minn kwalun­kwe parti ta' ġisimhom li tkun tmiss mal-art meta jingħata x-xutt. F'termini tas-sostituzzjonijiet żejda, ħafna membri huwa mifhum li ħassew li ħamsa ma kienx ġust u kien qed jibbenefika lill-clubs ewlenin, minkejja li l-FIFA ppermettiet l-użu kontinwu tar-regola jekk il-kampjonati rie­du. Il-FIFA qalet li r-regola ta' ħames sostituti tista' tintuża f'kompetizzjonijiet sa Awwissu 2021, jiġifieri l-Kampjonati Ewropej u l-Copa America jistgħu jaddottawha fis-sajf li ġej. Il-Premier League vvota wkoll għal massimu ta' seba' sostituti fuq il-bankina.